b"\n_START_ARTICLE_\nRak plu\xc4\x87a\n_START_SECTION_\nUzroci\n_START_PARAGRAPH_\nZlo\xc4\x87udni tumor (rak) se op\xc4\x87enito razvija uslijed o\xc5\xa1te\xc4\x87enja gena na DNK. O\xc5\xa1te\xc4\x87enje gena utje\xc4\x8de na normalne funkcije stanice, u koje spadaju proliferacija, programirana stani\xc4\x8dna smrt (apoptoza) i popravak o\xc5\xa1te\xc4\x87anja DNK. Gomilanjem o\xc5\xa1te\xc4\x87enja pove\xc4\x87ava se mogu\xc4\x87nost razvoja zlo\xc4\x87udnih tumora.\n_START_SECTION_\nPu\xc5\xa1enje\n_START_PARAGRAPH_\nPu\xc5\xa1enje, osobito cigareta je najva\xc5\xbeniji \xc4\x8dimbenik koji doprinosi razvoju karcinoma plu\xc4\x87a. Dim cigarete sadr\xc5\xbei vi\xc5\xa1e od 60 poznatih karcinogena, u koje spadaju radioizotopi nastali razgradnjomradona, nitrozamini i benzopiren. Osim toga, smatra se kako nikotin smanjuje imunosni odgovor na rast tumora u tkivima koja su mu izlo\xc5\xbeena. U razvijenim dijelovima svijeta se 2000. godine 90% smrtnih slu\xc4\x8dajeva od karcinoma plu\xc4\x87a u mu\xc5\xa1karaca (a 70% smrtnih slu\xc4\x8dajeva u \xc5\xbeena) pripisivalo pu\xc5\xa1enju. Pu\xc5\xa1enje je odgovorno za 80\xe2\x80\x9390% slu\xc4\x8dajeva karcinoma plu\xc4\x87a._NEWLINE_Pasivno pu\xc5\xa1enje je udisanje duhanskog dima iz okoli\xc5\xa1a u kojem pu\xc5\xa1i druga osoba je uzrok karcinoma plu\xc4\x87a u nepu\xc5\xa1a\xc4\x8da. Pasivnim pu\xc5\xa1a\xc4\x8dem se smatra osoba koja radi ili \xc5\xbeivi s pu\xc5\xa1a\xc4\x8dem. Istra\xc5\xbeivanja iz SAD-a,Europe, Velike Britanije, i Australije s dosljedno\xc5\xa1\xc4\x87u su dokazala znakovito pove\xc4\x87anu opasnost u pasivnih pu\xc5\xa1a\xc4\x8da. Osobe koje \xc5\xbeive s pu\xc5\xa1a\xc4\x8dem su u 20\xe2\x80\x9330% pove\xc4\x87anoj opasnosti, dok su one koje pasivno pu\xc5\xa1e na poslu u 16\xe2\x80\x9319% pove\xc4\x87anoj opasnosti od razvoja karcinoma plu\xc4\x87a. Istra\xc5\xbeivanja posrednog pu\xc5\xa1enja ukazuju na to da je ono opasnije od neposrednog pu\xc5\xa1enja. Pasivno pu\xc5\xa1enje uzrokuje godi\xc5\xa1nje oko 3400 smrtnih slu\xc4\x8dajeva od karcinoma plu\xc4\x87a u SAD-u.\n_START_SECTION_\nRadon\n_START_PARAGRAPH_\nRadon je bezbojni plin bez mirisa koji nastaje raspadom radioaktivnog radija, koji je pak razgradni produkt urana koji se nalazi u Zemljinoj kori. Razgradni produkti ioniziraju genski materijal, uzrokuju\xc4\x87i mutacije koje mogu dovesti do razvoja raka. U SAD-u, radon je drugi po redu uzro\xc4\x8dnik karcinoma plu\xc4\x87a, odmah nakon pu\xc5\xa1enja. Opasnost se pove\xc4\x87ava za 8\xe2\x80\x9316% na svakih 100 Bq/m\xc2\xb3pove\xc4\x87anja koncentracije radona.Razine radona se razlikuju ovisno o pojedinom mjestu i sastavu tla i stijena. Primjerice, u podru\xc4\x8djima kao \xc5\xa1to je Cornwall u Velikoj Britaniji (gdje u tlu ima puno granita), radon predstavlja veliki problem pa se zgrade moraju mehani\xc4\x8dki provjetravati da se smanji koncentracija radona. United States Environmental Protection Agency (EPA) procjenjuje da se je u SAD-u jednom od 15 ku\xc4\x87anstava razina radona iznad dozvoljene od 4 pikokirija na litru (pCi/l) (148 Bq/m\xc2\xb3).\n_START_SECTION_\nAzbest\n_START_PARAGRAPH_\nAzbest mo\xc5\xbee uzrokovati niz plu\xc4\x87nih bolesti, uklju\xc4\x8duju\xc4\x87i i rak plu\xc4\x87a. Pu\xc5\xa1enje i azbest imaju sinergisti\xc4\x8dki u\xc4\x8dinak na razvoj raka plu\xc4\x87a. Azbest mo\xc5\xbee tako\xc4\x91er uzrokovati i rak pleure, mezoteliom (koji se razlikuje od karcinoma plu\xc4\x87a).\n_START_SECTION_\nZaga\xc4\x91enje zraka\n_START_PARAGRAPH_\nZaga\xc4\x91enje zraka na otvorenom ima mali u\xc4\x8dinak na pove\xc4\x87anje opasnosti od razvoja karcinoma plu\xc4\x87a. S malo pove\xc4\x87anom opasno\xc5\xa1\xc4\x87u su povezane sitne atmosferske \xc4\x8destice (PM2.5) i sumporni aerosoli koji se nalaze u ispu\xc5\xa1nim plinovima automobila. Dodatni porast du\xc5\xa1ikova dioksida od 10 na bilijun pove\xc4\x87ava opasnost od karcinoma plu\xc4\x87a za 14%. Smatra se da je vanjsko zaga\xc4\x91enje zraka odgovorno za 1\xe2\x80\x932% slu\xc4\x8dajeva karcinoma plu\xc4\x87a._NEWLINE_Dokazi dobiveni pokusima govore u prilog pove\xc4\x87anoj opasnosti od karcinoma plu\xc4\x87a uslijed zaga\xc4\x91enja zraka u zatvorenom prostoru zbog sagorijevanja drveta, ugljena, sijena ili stajskog gnojiva u svrhu zagrijavanja ili kuhanja. \xc5\xbdene izlo\xc5\xbeene dimu uslijed sagorijevanja ugljena su u oko dva puta ve\xc4\x87oj opasnosti, a niz nusprodukata sagorijevaju\xc4\x87e biomase su poznati ili pretpostavljeni karcinogeni. U ovoj je opasnosti \xc5\xa1irom svijeta oko 2.4\xc2\xa0milijarde ljudi, te se smatra odgovornom za 1.5% smrtnih slu\xc4\x8dajeva od karcinoma plu\xc4\x87a.\n_START_SECTION_\nGenetika\n_START_PARAGRAPH_\nProcjenjuje se kako se 8 do 14% karcinoma plu\xc4\x87a razvija uslijed nasljednih \xc4\x8dimbenika. U rodbine bolesnika s karcinomom plu\xc4\x87a, opasnost je pove\xc4\x87ana 2.4 puta, vjerojatno zbog genskog polimorfizma.\n_START_SECTION_\nPatogeneza\n_START_PARAGRAPH_\nKao i mnogi drugi zlo\xc4\x87udni tumori, rak plu\xc4\x87a zapo\xc4\x8dinje aktivacijom onkogena ili inaktivacijom tumor supresorskih gena. Smatra se da onkogeni stvaraju sklonost razvoju raka. Protoonkogeni se pretvaraju u onkogene pod utjecajem odre\xc4\x91enih karcinogena. mutacije K-ras protoonkogena su odgovorne za 10\xe2\x80\x9330% adenokarcinoma plu\xc4\x87a. Receptori za epidermalni \xc4\x8dimbenik rasta (engl. epidermal growth factor receptor - EGFR) reguliraju proliferaciju stanica, apoptozu, angiogenezu i tumorsku invaziju. Mutacije i amplifikacije EGFR su \xc4\x8deste u ne-sitnostani\xc4\x8dnim oblicima karcinoma plu\xc4\x87a, \xc5\xa1to je osnova lije\xc4\x8denja inhibitorima EGFR-a. Promjena Her2/neu je manje u\xc4\x8destala. O\xc5\xa1te\xc4\x87enje kromosoma mo\xc5\xbee dovesti do gubitka heterozigotnosti. On mo\xc5\xbee izazvati inaktivaciju tumor supresorskih gena. U tkivu sitnostani\xc4\x8dnog karcinoma plu\xc4\x87a osobito su \xc4\x8desta o\xc5\xa1te\xc4\x87enja kromosoma 3p, 5q, 13q i17p. Tumor supresorski gen p53 koji se nalazi na kromosomu 17p je o\xc5\xa1te\xc4\x87en u 60-75% slu\xc4\x8dajeva. Ostali geni koji su \xc4\x8desto mutirani ili amplificirani su c-MET, NKX2-1,LKB1, PIK3CA i BRAF.\n_START_SECTION_\nDijagnoza\n_START_PARAGRAPH_\nJedna od prvih pretraga u osobe sa simptomima koji bi mogli ukazivati na karcinom plu\xc4\x87a je rentgen prsi\xc5\xa1ta. Njime se mo\xc5\xbee otkriti jasna tumorska masa, pro\xc5\xa1irenje medijastiuma (koje ukazuje na tumorsko zahva\xc4\x87anje limfnih \xc4\x8dvorova u tom podru\xc4\x8dju), atelektazu (kolaps plu\xc4\x87a), konsolidaciju (pneumoniju) ili pleuralni izljev. CT se tipi\xc4\x8dno koristi za dobivanje podrobnijih podataka o vrsti i pro\xc5\xa1irenosti bolesti. Bronhoskopija ili biopsija pod kontrolom CT-a se \xc4\x8desto koristi za uzimanje uzorka tkiva tumora u svrhu patohistolo\xc5\xa1ke pretrage._NEWLINE_Na rentgenskoj slici plu\xc4\x87a karcinom plu\xc4\x87a se \xc4\x8desto o\xc4\x8dituje kao pojedina\xc4\x8dni \xc4\x8dvor u plu\xc4\x87ima. Me\xc4\x91utim, u tom je slu\xc4\x8daju diferencijalna dijagnoza vrlo \xc5\xa1iroka. Mnoge druge bolesti mogu se o\xc4\x8ditovati na isti na\xc4\x8din, uklju\xc4\x8duju\xc4\x87i tuberkulozu, gljivi\xc4\x8dne infekcije, metastazu raka iz nekog drugog primarnog sijela i organiziraju\xc4\x87u pneumoniju. Manje u\xc4\x8destali uzroci pojedina\xc4\x8dnog \xc4\x8dvora u plu\xc4\x87ima su hamartomi, bronhogene ciste, adenomi, arteriovenska malformacija, plu\xc4\x87na sekvestracija, reumatoidni \xc4\x8dvorovi, Wegenerova granulomatoza ili limfom. Rak plu\xc4\x87a mo\xc5\xbee biti i slu\xc4\x8dajni nalaz, na retgenskoj slici ili CT-u plu\xc4\x87a u\xc4\x8dinjenima iz nekog drugog razloga. Kona\xc4\x8dna dijagnoza karcinoma plu\xc4\x87a postavlja se na osnovi histolo\xc5\xa1ke pretrage tkiva koje je sumnjivo na osnovi klini\xc4\x8dkih i rentgenskih osobina.\n_START_SECTION_\nNe-sitnostani\xc4\x8dni karcinom plu\xc4\x87a\n_START_PARAGRAPH_\nTri glavna podtipa ne-sitnostani\xc4\x8dnog karcinoma plu\xc4\x87a su adenokarcinom, karcinom plo\xc4\x8dastih stanica i velikostani\xc4\x8dni karcinom._NEWLINE_Oko 40% karcinoma plu\xc4\x87a su adenokarcinomi, koji se obi\xc4\x8dno po\xc4\x8dinju razvijati na periferiji plu\xc4\x87a. Ve\xc4\x87ina adenokarcinoma je povezana s pu\xc5\xa1enjem, me\xc4\x91utim u osoba koje su u \xc5\xbeivotu popu\xc5\xa1ile manje od 100 cigareta (\xc5\xa1to se ra\xc4\x8duna kao da nisu nikada pu\xc5\xa1ile), adenokarcinom je naj\xc4\x8de\xc5\xa1\xc4\x87i oblik karcinoma plu\xc4\x87a. Podtip adenokarcinoma, bronhioloalveolarni karcinom, je u\xc4\x8destaliji u \xc5\xbeena koje nikada nisu pu\xc5\xa1ile i mo\xc5\xbee imati bolju dugoro\xc4\x8dnu prognozu._NEWLINE_Karcinom plo\xc4\x8dastih stanica (planocelularni karcinom) \xc4\x8dini oko 30% svih karcinoma plu\xc4\x87a. On se tipi\xc4\x8dno razvija u velikim bronhima. U sredi\xc5\xa1tu ovog tumora \xc4\x8desto se nalazi \xc5\xa1upljina uslijed nekroze tumorskih stanica.Oko 9% karcinoma plu\xc4\x87a su velikostani\xc4\x8dni karcinomi, koji se nazivaju tako jer su tumorske stanice izrazito velike, s obilnom citoplazmom, velikim jezgrama i uo\xc4\x8dljivim nukleolima.\n_START_SECTION_\nSitnostani\xc4\x8dni karcinom plu\xc4\x87a\n_START_PARAGRAPH_\nStanice sitnostani\xc4\x8dnog karcinoma plu\xc4\x87a (SCLC) sadr\xc5\xbee gusta neurosekretorna zrnca (vezikule koje sadr\xc5\xbee neuroendokrine hormone), zbog \xc4\x8dega su s ovim tumorom povezani endokrini/paraneoplasti\xc4\x8dni sindromi. Ve\xc4\x87ina ih nastaje u velikim i srednje velikim bronhima (prvog i drugog reda).Ovi karcinomi rastu brzo i metastaziraju rano tijekom bolesti. U doba postavljanja dijagnoze metastaze postoje u \xc5\xa1ezdeset do sedamdeset posto bolesnika. Ovaj tip karcinoma pokazuje jaku povezanost s pu\xc5\xa1enjem.\n_START_SECTION_\nOstali\n_START_PARAGRAPH_\nPremda histolo\xc5\xa1ka podjela obuhva\xc4\x87a \xc4\x8detiri glavna histolo\xc5\xa1ka podtipa, neki oblici raka plu\xc4\x87a mogu sadr\xc5\xbeavati kombinaciju razli\xc4\x8ditih podtipova. Rijetki podtipopvi su karcinom tipa \xc5\xbelijezda slinovnica, karcinoid i nediferencirani karcinomi.\n_START_SECTION_\nKlini\xc4\x8dki stadij\n_START_PARAGRAPH_\nOdre\xc4\x91ivanje klini\xc4\x8dkog stadija zlo\xc4\x87udnog tumora predstavlja procjenu pro\xc5\xa1irenosti tumora s mjesta nastanka. Ono je jedan od \xc4\x8dimbenika koji utje\xc4\x8du na prognozu i na mogu\xc4\x87nosti lije\xc4\x8denja karcinoma plu\xc4\x87a._NEWLINE_Za po\xc4\x8detnu procjenu klini\xc4\x8dkog stadija ne-sitnostani\xc4\x8dnog karcinoma plu\xc4\x87a koristi se TNM klasifikacija. Ona se zasniva na veli\xc4\x8dini primarnog Tumora, zahva\xc4\x87anju limfnih \xc4\x8dvorova (engl. lymph Nodes) i postojanju udaljenih Metastaza. Pomo\xc4\x87u TNM osobina odre\xc4\x91uje se kojoj skupini tumor pripada, od okultnoga, preko stadija 0, IA (jedan-A), IB, IIA, IIB, IIIA, IIIB i IV (\xc4\x8detiri). Odre\xc4\x91ivanje u koju skupinu prema pro\xc5\xa1irenosti bolesti bolesnik spada poma\xc5\xbee u odre\xc4\x91ivanju na\xc4\x8dina lije\xc4\x8denja i procjeni ishoda bolesti._NEWLINE_Sitnostani\xc4\x8dni karcinomi plu\xc4\x87a tradicionalno su se klasificirali u skupinu 'ograni\xc4\x8denog stadija' (ograni\xc4\x8den na jednu polovicu prsi\xc5\xa1ta, s mogu\xc4\x87no\xc5\xa1\xc4\x87u radioterapije u podru\xc4\x8dju samo jednog polja zra\xc4\x8denja) i 'pro\xc5\xa1irenog stadija' (pro\xc5\xa1irenije bolesti). Me\xc4\x91utim, i u ovom je slu\xc4\x8daju TNM klasifikacija korisna prilikom procjene prognoze bolesti._NEWLINE_I kod ne-sitnostani\xc4\x8dnih i kod sitnostani\xc4\x8dnih karcinoma postoje dvije vrste odre\xc4\x91ivanja stadija, a to su klini\xc4\x8dko i kirur\xc5\xa1ko odre\xc4\x91ivanje. Klini\xc4\x8dko odre\xc4\x91ivanje stadija izvodi se prije kona\xc4\x8dnog kirur\xc5\xa1kog zahvata, a zasniva se na slikovnim pretragama (kao \xc5\xa1to su CT PET) i na nalazima biopsije. Kirur\xc5\xa1ko odre\xc4\x91ivanje stadija provodi se za vrijeme ili nakon kirur\xc5\xa1kog zahvata, a zasniva se na kombinaciji kirur\xc5\xa1kih i klini\xc4\x8dkih nalaza, uklju\xc4\x8duju\xc4\x87i i nalaz patohistolo\xc5\xa1ke pretrage limfnih \xc4\x8dvorova iz prsi\xc5\xa1ta.\n_START_SECTION_\nPrevencija\n_START_PARAGRAPH_\nPrevencija je financijski najisplativiji na\xc4\x8din smanjivanja broja oboljelih od karcinoma plu\xc4\x87a. Premda su u mnogim zemljama otkriveni i zabranjeni brojni industrijski i ku\xc4\x87anski karcinogeni, pu\xc5\xa1enje je jo\xc5\xa1 uvijek vrlo ra\xc5\xa1ireno. Isklju\xc4\x8divanje pu\xc5\xa1enja duhana je primarni cilj prevencije karcinoma plu\xc4\x87a, pri \xc4\x8demu je najva\xc5\xbenija preventivna mjera prestanak pu\xc5\xa1enja._NEWLINE_U zapadnim zemljama uvedeni su zakoni za smanjenje opasnosti od pasivnog pu\xc5\xa1enja na javnim mjestima poput restorana, kao na radnim mjestima. U Butanu je pu\xc5\xa1enje u potpunosti zabranjeno od 2005., dok je Indija uvela zabranu pu\xc5\xa1enja na javnim mjestima u listopadu 2008. Svjetska zdravstvena organizacija je pozvala vlade svih zemalja da uvedu potpunu zabranu reklamiranja cigareta, kako bi se mlade ljude sprije\xc4\x8dilo da zapo\xc4\x8dnu pu\xc5\xa1iti. Procjenjuje se da je nakon uvo\xc4\x91enja ove zabrane pu\xc5\xa1enje smanjeno za 16%._NEWLINE_Dugotrajno integriranje A vitamina, vitamina C, vitamina D ili vitamina E ne smanjuje opasnost od razvoja karcinoma plu\xc4\x87a. Neka istra\xc5\xbeivanja su ukazala da prehrana bogata povr\xc4\x87em i vo\xc4\x87em smanjuje opasnost, no vjerojatno se radi o zabuna|zabuni. Bolje osmi\xc5\xa1ljena istra\xc5\xbeivanja nisu pokazala jasnu povezanost.\n_START_SECTION_\nProbir\n_START_PARAGRAPH_\nProbir se odnosi na medicinsku pretrage kojima se bolest otkriva u asimptomatskoj fazi. Mogu\xc4\x87i probirni testovi za karcinom plu\xc4\x87a su citopatolo\xc5\xa1ka pretraga sputuma, rentgen prsi\xc5\xa1ta i kompjuterizirana tomografija (CT). Programi probira pomo\xc4\x87u rentgenske slike ili citopatolo\xc5\xa1ke pretrage nisu se pokazali korisnima. Godi\xc5\xa1nji probir visokorizi\xc4\x8dnih skupina (\xc5\xa1to su osobe u dobi od 55 do 79 godina koji su vi\xc5\xa1e od 30\xc2\xa0 godina pu\xc5\xa1ile odre\xc4\x91eni broj kutija cigareta (engl. pack years), kao i osobe koje su ve\xc4\x87 preboljele karcinom plu\xc4\x87a) niskodoza\xc5\xbenim CT-om mo\xc5\xbee smanjiti apsolutni rizik od smrtnog ishoda uslijed karcinoma plu\xc4\x87a za 0.3%, a relativni rizik za 20%. Me\xc4\x91utim, broj la\xc5\xbeno pozitivnih slikovnih pretraga je velik, \xc5\xa1to mo\xc5\xbee dovesti do izvo\xc4\x91enja nepotrebnih invazivnih pretraga i prili\xc4\x8dno povisiti cijenu probira. Na svaku zaista pozitivnu CT pretragu ima vi\xc5\xa1e od 19 la\xc5\xbeno pozitivnih. Osim toga, izlaganje zra\xc4\x8denju prilikom ove vrste probira predstavlja tako\xc4\x91er potencijalnu opasnost.\n_START_SECTION_\nLije\xc4\x8denje\n_START_PARAGRAPH_\nLije\xc4\x8denje karcinoma plu\xc4\x87a ovisi o histolo\xc5\xa1kom tipu, pro\xc5\xa1irenosti stadiju i op\xc4\x87em zdravstvenom stanju bolesnika. Uobi\xc4\x8dajeni na\xc4\x8dini lije\xc4\x8denja obuhva\xc4\x87aju palijativna skrb, kirur\xc5\xa1ki zahvat, kemoterapiju i zra\xc4\x8denje.\n_START_SECTION_\nKirur\xc5\xa1ko lije\xc4\x8denje\n_START_PARAGRAPH_\nUkoliko se pretragama doka\xc5\xbee kako se radi o ne-sitnostani\xc4\x8dnom karcinomu, odre\xc4\x91uje se klini\xc4\x8dki stadij kako bi se vidjelo je li tumor lokaliziran i dostupan kirur\xc5\xa1kom zahvatu ili se pro\xc5\xa1irio do te mjere da se ne mo\xc5\xbee lije\xc4\x8diti kirur\xc5\xa1kim putem. Za odre\xc4\x91ivanje se koristi CT i pozitronska emisijska tomografija. Ako se sumnja na zahva\xc4\x87anje medijastinalnih limfnih \xc4\x8dvorova, oni se mogu bioptirati uz pomo\xc4\x87 medijastinoskopije \xc5\xa1to poma\xc5\xbee pri odre\xc4\x91ivanju stadija. Za procjenu je li bolesnik u dovoljno dobrom stanju da podnese kirur\xc5\xa1ki zahvat izvode se pretrage krvi i funkcionalni plu\xc4\x87ni testovi. Ako funkcionalni plu\xc4\x87ni testovi poka\xc5\xbeu malu di\xc5\xa1nu rezervu, kirur\xc5\xa1ki zahvat mo\xc5\xbee biti nemogu\xc4\x87._NEWLINE_U ve\xc4\x87ini slu\xc4\x8dajeva ne-sitnostani\xc4\x8dnog karcinoma u ranome stadiju, lije\xc4\x8denje izbora je odstranjenje jednog plu\xc4\x87nog re\xc5\xbenja (lobektomija). U bolesnika \xc4\x8dije zdravstveno stanje onemogu\xc4\x87uje tako opse\xc5\xbean kirur\xc5\xa1ki zahvat, mo\xc5\xbee se u\xc4\x8diniti manja, sublobarna ekscizija (klinasta resekcija). Klinasta je resekcija, me\xc4\x91utim, povezana s ve\xc4\x87om opasno\xc5\xa1\xc4\x87u od recidiva negoli lobektomija. Brahiterapija radioaktivnim jodom na rubovima klinaste ekscizije mo\xc5\xbee smanjiti opasnost od recidiva.Odstranjenje \xc4\x8ditavog plu\xc4\x87nog krila (pneumonektomija) se izvodi rijetko. Minimalno invazivni pristup karcinomu plu\xc4\x87a nude videoasistirana torakoskopska kirurgija i VATS lobektomija. U usporedbi s uobi\xc4\x8dajenom lobektomijom, VATS lobektomija je jednako u\xc4\x8dinkovita, a pra\xc4\x87ena je manjim postoperativnim pobolom._NEWLINE_U slu\xc4\x8dajevima sitnostani\xc4\x8dnog karcinoma tipi\xc4\x8dno se lije\xc4\x8denje sastoji od kemoterapije i/ili radioterapije. Me\xc4\x91utim, uloga kirur\xc5\xa1kog lije\xc4\x8denja sitnostani\xc4\x8dnog karcinoma plu\xc4\x87a se preispituje. Kad se u\xc4\x8dini u ranim stadijima sitnostani\xc4\x8dnog karcinoma plu\xc4\x87a, kirur\xc5\xa1ki zahvat mo\xc5\xbee, uz kemoterapiju i zra\xc4\x8denje, pobolj\xc5\xa1ati ishod bolesti.\n_START_SECTION_\nRadioterapija\n_START_PARAGRAPH_\nRadioterapija se \xc4\x8desto primjenjuje zajedno s kemoterapijom, kao i u bolesnika od ne-sitnostani\xc4\x8dnog karcinoma plu\xc4\x87a koji ne mogu podnijeti kirur\xc5\xa1ki zahvat. U takvim se slu\xc4\x8dajevima jako intenzivnog lije\xc4\x8denja zra\xc4\x8denjem ono naziva radikalnom radioterapijom. Pobolj\xc5\xa1anje ove metode je kontinuirana akcelerirana radioterapija (CHART), kod koje se visoka doza zra\xc4\x8denja primjenjuje u kratkom vremenskom razdoblju. Postoperativno zra\xc4\x8denje prsi\xc5\xa1ta se u pravilu ne bi trebalo primjenjivati u svrhu izlje\xc4\x8denja bolesnika sa ne-sitnostani\xc4\x8dnim karcinomom plu\xc4\x87a. Neki bolesnici mogu imati koristi od postoperativnog zra\xc4\x8denja, ukoliko u njih postoji zahva\xc4\x87anje medijastinalnih limfnih \xc4\x8dvorova stadija N2._NEWLINE_U slu\xc4\x8dajevima potencijalno izlje\xc4\x8divih sitnostani\xc4\x8dnih karcinoma, uz kemoterapiju se \xc4\x8desto preporu\xc4\x8duje i zra\xc4\x8denje prsi\xc5\xa1ta._NEWLINE_Ako karcinom svojim rastom za\xc4\x8depljuje kratki odsje\xc4\x8dak bronha, mo\xc5\xbee se primijeniti brahiterapija (lokalizirano zra\xc4\x8denje) neposredno u bronh, u svrhu obnavljanja njegove prohodnosti.U usporedbi sa zra\xc4\x8denjem izvana, brahiterapija omogu\xc4\x87uje skra\xc4\x87enje lije\xc4\x8denja i smanjuje ozra\xc4\x8divanje medicinskog osoblja._NEWLINE_Profilakti\xc4\x8dko kranijalno zra\xc4\x8denje (engl. prophylactic cranial irradiation \xe2\x80\x93 PCI) je oblik radioterapije mozga u svrhu smanjenja opasnosti od metastaza. PCI je najkorisniji kod sitnostani\xc4\x8dnog karcinoma. U bolesti ograni\xc4\x8denog stadija, PCI pove\xc4\x87ava trogodi\xc5\xa1nje pre\xc5\xbeivljenje za 15% do 20%; kod pro\xc5\xa1irene bolesti jednogodi\xc5\xa1nje pre\xc5\xbeivljenje se pove\xc4\x87ava od 13% do 27%._NEWLINE_Nedavna pobolj\xc5\xa1anja u ciljanom lije\xc4\x8denju i slikovnim metodama prikaza dovela su do razvoja stereotakti\xc4\x8dkog zra\xc4\x8denja u lije\xc4\x8denju karcinoma plu\xc4\x87a ranog stadija. Kod ovog oblika radioterapije, primjenjuju se velike doze zra\xc4\x8denja uz mali broj dolazaka, uz pomo\xc4\x87 stereotakti\xc4\x8dkih ciljanih metoda. Ovakav na\xc4\x8din lije\xc4\x8denja se primjenjuje ponajprije u bolesnika kod kojih je zbog komorbiditeta kirur\xc5\xa1ki zahvat opasan._NEWLINE_Za ubla\xc5\xbeavanje simptoma i u bolesnika s ne-sitnostani\xc4\x8dnim, i u bolesnika sa sitnostani\xc4\x8dnim karcinomom plu\xc4\x87a mogu se primjenjivati male doze zra\xc4\x8denja prsi\xc5\xa1ta, \xc5\xa1to se naziva palijativna skrb zra\xc4\x8denjem.\n_START_SECTION_\nKemoterapija\n_START_PARAGRAPH_\nRe\xc5\xbeim kemoterapije ovisi o tipu tumora. Sitnostani\xc4\x8dni karcinom se, \xc4\x8dak i u relativno ranom stadiju bolesti, lije\xc4\x8di prvenstveno kemoterapijom i zra\xc4\x8denjem. Za lije\xc4\x8denje sitnostani\xc4\x8dnog karcinoma naj\xc4\x8de\xc5\xa1\xc4\x87e se primjenjuju cisplatina ietopozid. Tako\xc4\x91er se koriste kombinacije s karboplatinom, gemcitabinom,paklitakselom, vinorelbinom, topotekanom i irinotekanom. Kod uznapredovalog ne-sitnostani\xc4\x8dnog karcinoma kemoterapija pobolj\xc5\xa1ava pre\xc5\xbeivljenje i predstavlja lije\xc4\x8denje prvog izbora, pod uvjetom da je bolesnik u dovoljno dobrom op\xc4\x87em zdravstvenom stanju kako bi podnio lije\xc4\x8denje. Tipi\xc4\x8dno se primjenjuju dva lijeka, od kojih je jedan \xc4\x8desto na osnovi platine (cisplatina ili karboplatina). Drugi \xc4\x8desto primjenjivani lijekovi su gemcitabin, paklitaksel, docetaksel, pemetreksed, etopozid ili vinorelbin._NEWLINE_Naziv adjuvantna kemoterapija se odnosi na lije\xc4\x8denje kemoterapijom nakon kirur\xc5\xa1kog izlje\xc4\x8denja, a u svrhu produljenja pre\xc5\xbeivljenja. Kod ne-sitnostani\xc4\x8dnog karcinoma se za vrijeme kirur\xc5\xa1kog zahvata uzimaju uzorci regionalnih limfnih \xc4\x8dvorova zbog \xc5\xa1to to\xc4\x8dnijeg odre\xc4\x91ivanja stadija. Ako se potvrdi da je bolest u stadiju II ili III, adjuvantna kemoterapija pobolj\xc5\xa1ava petogodi\xc5\xa1nje pre\xc5\xbeivljenje za 5%. Kombinacija vinolrebina i cisplatine pokazala se u\xc4\x8dinkovitijom od starijih kemoterapijskih re\xc5\xbeima. Primjena adjuvantne kemoterapije u bolesnika u stadiju bolesti IB je sporna, jer klini\xc4\x8dka istra\xc5\xbeivanja nisu jasno dokazala povoljan utjecaj na pre\xc5\xbeivljenje. Rezultati istra\xc5\xbeivanja preoperativne (neoadjuvantne kemoterapije) u ne-sitnostani\xc4\x8dim karcinomima koje je bilo mogu\xc4\x87e kirur\xc5\xa1ki odstraniti nisu se pokazali uvjerljivima.\n_START_SECTION_\nPalijativno lije\xc4\x8denje\n_START_PARAGRAPH_\nBolesnicima u terminalnoj fazi bolesti mo\xc5\xbee pomo\xc4\x87i palijativno lije\xc4\x8denje ili smje\xc5\xa1taj u hospicij. Ovakav pristup lije\xc4\x8denju podlo\xc5\xbean je dodatnoj raspravi o na\xc4\x8dinima lije\xc4\x8denja i pru\xc5\xbea mogu\xc4\x87nost dono\xc5\xa1enja promi\xc5\xa1ljenih odluka  te se njime mo\xc5\xbee izbje\xc4\x87i beskorisno i skupo lije\xc4\x8denje bolesnika kojima nema pomo\xc4\x87i._NEWLINE_Pri lije\xc4\x8denju ne-sitnostani\xc4\x8dnoga karcinoma, kemoterapija se mo\xc5\xbee kombinirati s palijativnim lije\xc4\x8denjem. U uznapredovalim slu\xc4\x8dajevima, odgovaraju\xc4\x87a kemoterapija produljuje prosjek pre\xc5\xbeivljenja u usporedbi s isklju\xc4\x8divo potpornim lije\xc4\x8denjem, a pobolj\xc5\xa1ava i kvalitetu \xc5\xbeivota. Ukoliko je op\xc4\x87e zdravstveno stanje bolesnika odgovaraju\xc4\x87e, primjena suvremene kemoterapije u sklopu palijativnog lije\xc4\x8denja omogu\xc4\x87uje produljenje \xc5\xbeivota za 1.5 do 3 mjeseca, ubla\xc5\xbeavanje simptoma i pobolj\xc5\xa1anje kvalitete \xc5\xbeivota. NSCLC Meta-Analyses Collaborative Group preporu\xc4\x8duje da se, ako bolesnik \xc5\xbeeli i mo\xc5\xbee podnijeti lije\xc4\x8denje, u uznapredovalim slu\xc4\x8dajevima ne-sitnostani\xc4\x8dnog karcinoma plu\xc4\x87a razmotri mogu\xc4\x87nost primjene kemoterapije.\n_START_SECTION_\nPovijest\n_START_PARAGRAPH_\nPrije ra\xc5\xa1irene navike pu\xc5\xa1enja cigareta karcinom plu\xc4\x87a je bio rijetkost, a kao posebna bolest nije raspoznat sve do 1761. Razli\xc4\x8dite osobine karcinoma plu\xc4\x87a dodatno su opisane 1810. godine. Zlo\xc4\x87udni tumori plu\xc4\x87a sa\xc4\x8dinjavali su samo 1% svih zlo\xc4\x87udnih tumora prona\xc4\x91enih obdukcijama 1878., ali se njihov broj u ranim 1900-tim godinama pove\xc4\x87ao na 10\xe2\x80\x9315% . Godine 1912. je u svjetskoj medicinskoj literature postojalo samo 374 opisa slu\xc4\x8dajeva karcinoma plu\xc4\x87a,ali je pregledom obdukcijskih nalaza utvr\xc4\x91eno kako je incidencija karcinoma plu\xc4\x87a porasla sa 0,3% godine 1852. na 5,66% u 1952. godini. Lije\xc4\x8dnik Fritz Lickint je 1929. u Njema\xc4\x8dkoj uo\xc4\x8dio povezanost izme\xc4\x91u pu\xc5\xa1enja i karcinoma plu\xc4\x87a, \xc5\xa1to je dovelo do agresivne antipu\xc5\xa1a\xc4\x8dke kampanje. British Doctors Study koja je objavljena 1950-ih godina bilo je prvo \xc4\x8dvrsto zasovano epidemiolo\xc5\xa1ko istra\xc5\xbeivanje povezanosti izme\xc4\x91u karcinoma plu\xc4\x87a i pu\xc5\xa1enja. Zbog toga je 1964. Surgeon General of the United States preporu\xc4\x8dio pu\xc5\xa1a\xc4\x8dima da prekinu s tom navikom._NEWLINE_Povezanost s plinom radonom prvo je uo\xc4\x8dena u rudara u podru\xc4\x8dju Rudne gore na granici Njema\xc4\x8dke i \xc4\x8ce\xc5\xa1ke. U tom podru\xc4\x8dju se od 1470. godine rudarilo srebro, a tamo su stijene bogate uranom koji je pra\xc4\x87en radijem i plinom radonom. U rudara se pojavljivao nesrazmjeno veliki broj plu\xc4\x87nih bolesti, koje su 1870-ih godina kona\xc4\x8dno raspoznate kao karcinom plu\xc4\x87a. Usprkos ovom saznanju, rudarenje se nastavilo sve do 1950-ih godina, zbog zahtjeva SSSR-a za uranom. Da je radon uzrok karcinoma plu\xc4\x87a potvr\xc4\x91eno je 1960-ih godina._NEWLINE_Prva uspje\xc5\xa1na pneumonektomija zbog karcinoma plu\xc4\x87a izvedena je 1933. Palijativna se radioterapija koristi od 1940-ih. Radikalna radioterapija, koja je kori\xc5\xa1tena od 1950-ih godina predstavljala je poku\xc5\xa1aj primjene ve\xc4\x87ih doza zra\xc4\x8denja u bolesnika s relativno ranim stadijem karcinoma plu\xc4\x87a, a koji ne bi mogli podnijeti kirur\xc5\xa1ki zahvat. Godine 1997. prednost pred uobi\xc4\x8dajenom radioterapijom po\xc4\x8dela se davati hiperfrakcioniranoj akceleriranoj radioterapiji. U bolesnika sa sitnostani\xc4\x8dnim karcinomom plu\xc4\x87a, po\xc4\x8detni poku\xc5\xa1aji kirur\xc5\xa1kog lije\xc4\x8denja 1960-ih godina kao i radikalna radioterapija pokazali su se neuspje\xc5\xa1nima. Uspje\xc5\xa1ni kemoterapijski re\xc5\xbeimi razvijeni su 1970-ih godina."